
FORU DEKRETUA
[bookmark: _Hlk170802046]Lurralde Orekaren eta Lurralde Antolamenduaren Saila	
Toki Azpiegitura eta Ekipamenduen Sustapenaren eta Finantzaketaren Zerbitzua
Esp. zk.: ADM1-2025-1879
[bookmark: _Hlk170802149]Onespena ematea Obra eta Zerbitzuen Foru Plana arautzen duen apirilaren 12ko 9/2017 Foru Arauaren 13. artikuluaren 5. apartatuan jasotako dirulaguntza osagarriak arautzeari, plan horren 2026-2027 deialdiaren kontura diruz lagundutako obretarako.
Apirilaren 12ko 9/2017 Foru Arauak Arabako Foru Aldundiaren Obra eta Zerbitzuen Foru Plana arautzen du.
Foru Gobernuaren Kontseiluaren maiatzaren 27ko 17/2025 Foru Dekretuaren bidez, Obra eta Zerbitzuen Foru Planaren bitartez Arabako Lurralde Historikoko toki erakundeei laguntzak emateko oinarri arautzaile orokorrak onartu ziren, bai eta 2026-2027 aldirako deialdia ere.
Foru Gobernu Kontseiluaren ekainaren 30eko 420/2026 Erabakiaren bidez, onetsi zen dirulaguntzak ematea 2026-2027 aldirako laguntzetarako deialdiko Obra eta Zerbitzuen Foru Planaren programaren kontura.
9/2017 Foru Arauak 13. artikuluaren 5. apartatuan xedatzen du zertarako erabiliko diren Obra eta Zerbitzuen Foru Planaren partidan baliagarri gertatzen diren funtsak; hain zuzen, behin Planari buruzko esleipen ebazpenak emanik, esleitutako dirulaguntzari uko egitearen ondorioz, finantzatu beharreko obrak adjudikatzeko prozeduran izandako baja ekonomikoak direla eta hasieran emandako dirulaguntza murriztearen ondorioz eta bestelakoen ondorioz baliagarri geratzen direnak.
Horiek guztiak kontuan harturik, eta aurreko paragrafoan aipatutako aurrekontu partidan erabilgarri dauden funts horien esleipena eta ordainketa arautzearren, I. eranskinean jasotzen den arauketa proposatzen da.
Horregatik, Lurralde Orekaren eta Lurralde Antolamenduaren Saileko foru diputatuaren proposamenez, eta Foru Gobernu Kontseiluak gaur egindako bilkuran gaia aztertu ondoren, honako hau


XEDATZEN DUT
Lehenengoa. Onestea Obra eta Zerbitzuen Foru Plana arautzen duen apirilaren 12ko 9/2017 Foru Arauaren 13. artikuluaren 5. apartatuan jasotako eta Obra eta Zerbitzuen Foru Planaren 2026-2027 deialdiaren kontura diruz lagundutako obretarako diren dirulaguntza osagarrien arauketa. Foru dekretu honen I. eranskinean jaso dira.
Bigarrena. Ahalmena ematea Lurralde Orekaren eta Lurralde Antolamenduaren Saileko diputatuari aintzat hartutako obrak izapidetu eta gauzatzeko eta egon daitezkeen itzulketa prozeduretan behar adina egintza eta xedapen eman ditzan.
Hirugarrena. Arabako Lurralde Historikoaren Aldizkari Ofizialean (ALHAO) argitara dadila agintzea.
Azken xedapena. Foru dekretu hau ALHAOn argitaratu eta hurrengo egunean jarriko da indarrean.
Vitoria-Gasteiz
	Ramiro González Vicente
Diputatu nagusia
Diputado General
	Laura Pérez Borinaga
Lurralde Orekaren Eta Lurralde Antolamenduaren Foru Diputatua
Diputada Foral de Equilibrio Territorial y Ordenación del Territorio

	Javier Gorbeña García
Lurralde Orekaren zuzendaria
Director de Equilibrio Territorial
	





I. ERANSKINA
OBRA ETA ZERBITZUEN FORU PLANA ARAUTZEN DUEN APIRILAREN 12KO 9/2017 FORU ARAUAREN 13. ARTIKULUAREN 5. APARTATUAN JASOTAKO DIRULAGUNTZA OSAGARRIEN ARAUKETA, OBRA ETA ZERBITZUEN FORU PLANAREN 2026-2027 DEIALDIAREN KONTURA DIRUZ LAGUNDUTAKO OBRETARAKO
Lehenengoa. 9/2017 Foru Arauaren 13.5 artikuluan xedatutakoa aplikatzearen ondorio diren funtsen helburua da Obra eta Zerbitzuen 2026-2027 Foru Planaren kontura emandako dirulaguntzak osatzea.
Bigarrena. Ez da dirulaguntza osagarririk emango ordainsarien kostuetarako.
Hirugarrena. Funtsen onuradun dira 2.000 biztanle baino gutxiago dituzten toki erakundeak, baldin eta Obra eta Zerbitzuen 2026-2027 Foru Planaren konturako dirulaguntzen onuradun izan badira.
Ezin izango dira erakunde onuradun izan Dirulaguntzei buruzko azaroaren 17ko 38/2003 Lege Orokorraren IV. tituluan aipatzen diren arau-hausteengatik zehapena jaso dutenak, ez eta Emakumeen eta gizonen berdintasunerako eta emakumeen aurkako indarkeria matxistarik gabe bizitzeko Legearen testu bategina onartzen duen martxoaren 16ko 1/2023 Legegintzako Dekretuan eta Emakumeen eta Gizonen Berdintasun Eragingarrirako martxoaren 22ko 3/2007 Lege Organikoan jasotako kasuetan daudenak ere.
Laugarrena. Dirulaguntza osagarrien kargura emandako laguntzak 2026-2027 Obra eta Zerbitzuen Foru Planaren kontura diruz lagundutako jarduerak finantzatzeko erabiliko dira, baldin eta "oinarrizko azpiegiturako obra" gisa tipifikatuta badaude, 9/2017 Foru Arauaren 13.5 artikuluan jasotako salbuespenekin.
Bosgarrena. Kanpo geratzen dira "ekipamendu eta zerbitzu obra" gisa kalifikatutako jarduketak, honako hauek izan ezik:
a) Urbanizazio-obretan sartutako ekipamenduko jarduketa osagarriak, Obra eta Zerbitzuen Foru Planaren oinarri arautzaile orokorren 1.2.a) atalean jasotakoak.
b) Ekipamenduetan gauzatzen diren eta espezifikoki oinarrizko azpiegiturako obra gisa sailkatzen diren jarduketak (hirigintza oztopoak eta oztopo arkitektonikoak kentzea).
Seigarrena. Dirulaguntzaren zenbatekoa zehaztea 
1. Funts hauen kontura eman beharreko dirulaguntza kalkulatzeko, honako hiru hauetatik txikiena den zenbatekoa hartuko da kontuan:
a) 9/2017 Foru Arauaren 13. artikuluaren 5. apartatuan ezarritakoaren arabera zehaztutako zenbatekoa, hau da:
· 500 biztanle baino gutxiago dituzten toki erakundeei: oinarrizko azpiegiturako gisa kalifikatutako obren aurrekontu diruz lagungarriaren ehuneko 100 egin arteko dirulaguntza osagarria.
· 500 biztanle edo gehiago eta 2.000 baino gutxiago dituzten toki erakundeei: oinarrizko azpiegiturako gisa kalifikatutako obren aurrekontu diruz lagungarriaren ehuneko 95 egin arteko dirulaguntza osagarria.
b) Foru Gobernu Kontseiluaren ekainaren 30eko 420/2026 Erabakiaren I. eranskinean hasierako dirulaguntza gisa emandako zenbatekoaren ehuneko 40.
c) 500.000,00 euro.
Aurreko a) idatz-zatian ezarritako zenbatekoa kalkulatzeko, diruz lagun daitekeen aurrekontuak ezin izango du gainditu Obra eta Zerbitzuen Foru Planaren kontura hasieran emandako dirulaguntzari dagokion diruz lagun daitekeen aurrekontua, % 10 gehituta.
2. Kontuan izanik ematen diren dirulaguntzak Obra eta Zerbitzuen Foru Planeko funts direla, 9/2017 Foru Arauaren 13. artikuluaren azken paragrafoan xedatutakoarekin bat etorriz, toki erakunde bati emandako dirulaguntza osagarrien eta aurrez foru planaren kontura emandakoen arteko baturak ezingo du inolaz ere gainditu Obra eta Zerbitzuen Foru Planaren urteko finantza zuzkiduraren ehuneko 10; alegia, 2026-2027 deialdirako 2.187.238,60 euro.
Zazpigarrena. Finantzaketa plana
Erakundeek igorri behar duten finantzaketa plana betetzeko soilik, dokumentu teknikoaren arabera kalkulatutako dirulaguntza osagarriaren aurreikuspena aurreikusitako baliabide gisa aplikatu ahal izango da, baina horrek ez du esan nahi Arabako Foru Aldundiak hitzematen duenik 9/2017 Foru Arauan eta ebazpen honetan ezarritakoa baino gehiago emango duela.
Zortzigarrena. Hautatze irizpideak
Dirulaguntza osagarria emateko, lehentasun irizpidetzat hartuko da Obra eta Zerbitzuen Foru Planaren kontura emandako laguntza arautzen duen araudian eskatzen den dokumentazio guztia bidaltzearen momentua, agiri teknikoa eta dagokion administrazio-dokumentazioa baldintzarik gabe onartzeko.
Bederatzigarrena. Dirulaguntza esleitu eta ordaintzea
1. Toki Azpiegitura eta Ekipamenduen Sustapenaren eta Finantzaketaren Zerbitzuak agiri teknikoaren eta dagokion administrazio dokumentazioaren onarpenaren txostena egin ondoren emango da dirulaguntza osagarria. Onarpena baldintzatua bada, dirulaguntza emango da behin onarpen txostenean adierazitako dokumentazioa igorrita edo zuzendua, dokumentazio hori onartzeko txostena egin ondoren.
2. Ahalmena duen organoak emango du dirulaguntza emateko ebazpena. 
3. Ebazpena eraginkorra izango da soilik baldin eta proposatutako dirulaguntza osorik emateko aurrekonturik badago.
4. Dirulaguntzaren hasierako zehaztapena seigarren ataleko ("Dirulaguntzaren kuantifikazioa") 1. puntuan xedatutakoaren arabera egingo da, oinarritzat hartuta bidalitako dokumentu teknikoari dagokion diruz lagun daitekeen aurrekontua.
5. Emandako dirulaguntza doitu ahal izango da obra esleitu ondoren. Horretarako, seigarren ataleko ("Dirulaguntzaren kuantifikazioa") 1. puntuan xedatutakoa aplikatuko da, oinarritzat hartuta Obra eta Zerbitzuen Foru Planaren kontura behin betiko finkatutako dirulaguntzari dagokion diruz lagun daitekeen aurrekontua.
6. Era berean, dirulaguntza doitu ahal izango da obra gauzatzeak izan duen benetako kostuaren arabera, eta beherantz berrikusi ahal izango da.
7. Emandako dirulaguntza ezin izango da handitu, honako egoera hauetakoren batean izan ezik:
a) Dirulaguntzaren hasierako kalkulua egiteko oinarri gisa erabili den agiri teknikoa aldatu izana, lizitazioa hutsik geratu delako edo beste edozein arrazoirengatik. Ondorio horietarako, ez dira kontuan hartuko obra esleitu ondoren egitendako aldaketak.
b) Dirulaguntza zehazteko bestelako dirulaguntzak kontuan hartu izan badira, eta hauek, obrak amaitu ondoren, hasieran kontuan hartutakoak baino txikiagoak izan badira.
8. Dirulaguntzaren ordainketa, aurkeztu beharreko dokumentazioa eta berme araubidea Obra eta Zerbitzuen Foru Planaren kontura emandako dirulaguntza jasotzeko ezarritako betekizun berberen mende daude.
Hamargarrena. Erakunde onuradunen betebeharrak
Dirulaguntza osagarriaren onuradun diren toki-erakundeek Obra eta Zerbitzuen Foru Planaren kontura emandako dirulaguntza arautzen duen araudian ezarritako betekizunak eta baldintzak bete beharko dituzte.
Hamaikagarrena. Dirulaguntzak itzultzea
Arabako Lurralde Historikoko Dirulaguntzen urriaren 19ko 11/2016 Foru Arauaren 35. artikuluan xedatutako kasuetan edo dirulaguntzaren xede izan zen zerbitzuari edo helburuari eutsi behar zaion epea betetzen ez bada, orduan, jasotako zenbatekoak itzuli beharko dira eta ordainketa egunetik sortutako berandutze interesak exijituko dira, hain zuzen ere, Ekonomia eta Aurrekontu Araubidearen abenduaren 18ko 53/1992 Foru Arauaren 19. artikuluan ezarritako zenbatekoan.
Halaber, dirulaguntzen foru araudian aurreikusitako arau hausteen eta zehapenen araubidea aplikatu ahal izango da, bidezkoa denean. 
Hamabigarrena. Dirulaguntzak errebokatzea
Laguntzak emateko edo benetan jasotzeko ezarritako baldintzak ez betetzeak ondorio hauek ekar ditzake, espedientea idatzi ondoren: laguntza osoa edo haren zati bat errebokatzea; jasotako kopuruak itzuli behar izatea; eta, hala badagokio, legez egokiak diren erantzukizun guztiei aurre egitea.
Hamahirugarrena. Dirulaguntza bat baino gehiago aldi berean
Obra eta Zerbitzuen Foru Plana arautzen duen 9/2017 Foru Arauaren 19. artikuluak eta horren harira Dirulaguntzen azaroaren 17ko 38/2003 Lege Orokorrean xedatutakoak beteko dira.

